BDMS วิ่งกว่า 3% โบรกเคาะซื้อเป้า 36 บ. รับแตกไลน์สื่อโฆษณาซาอุฯ
BDMS วิ่งกว่า 3% ราคาแตะ 30 บ. โบรกเคาะซื้อเป้า 36 บ. รับแตกไลน์ธุรกิจตลาดโฆษณาซาอุฯ คาดเพิ่มฐานลูกค้าตามเป้า ประเมินกำไรปี 65 โตทะลัก 60% จับตาปี 66 โตต่อเนื่อง
BDMS วิ่งกว่า 3% โบรกเคาะซื้อเป้า 36 บ. รับแตกไลน์ธุรกิจตลาดโฆษณาซาอุฯ คาดเพิ่มฐานลูกค้าตามเป้า ประเมินกำไรปี 65 โตทะลัก 60%
26 ม.ค. 2566

ผู้สื่อข่าวรายงานว่า วันนี้ (26 ม.ค.66) ราคาหุ้นบริษัท กรุงเทพดุสิตเวชการ จำกัด(มหาชน) หรือ BDMS ล่าสุด ณ เวลา 14:39 น. อยู่ที่ 30 บาท บวก 1 บาท หรือ 3.45% สูงสุดที่ระดับ 30 บาท ต่ำสุดที่ระดับ 29 บาท ด้วยมูลค่าซื้อขาย 826.72 ล้านบาท

ทั้งนี้ บล.ดาโอ (ประเทศไทย) ระบุในบทวิเคราะห์ แนะนำ “ซื้อ” หุ้น BDMS ราคาเป้าหมาย 36 บาท มีมุมมองเป็นบวกเล็กน้อยต่อประเด็นจัดตั้งบริษัทย่อยในซาอุฯ ที่ทุนจดทะเบียน 10 ล้านบาท เพื่อทำการตลาดโฆษณา และประชาสัมพันธ์ในประเทศซาอุฯ และภูมิภาคตะวันออกกลาง เนื่องจากมองว่าการลงทุนในครั้งนี้เป็น synergy ในการเพิ่มฐานลูกค้าตามที่บริษัทตั้งเป้าหมายไว้
โดยทาง BDMS สามารถขยายฐานลูกค้าที่ประเทศซาอุฯ และในภูมิภาคตะวันออกกลางในอนาคต เพื่อตั้งศูนย์และ refer ผู้ป่วยมารักษาที่ประเทศไทยในปัจจุบัน BDMS มีศูนย์ refer ที่ UAE 1 แห่ง, จีน 5 แห่ง และยังมีอีกหลายๆ ประเทศ สำหรับคนไข้ซาอุ Base case มองว่านักท่องเที่ยวซาอุฯ ปี 66 จะอยู่ที่ 100,000 คน (อิงลิมิตที่รัฐบาลซาอุฯ อนุญาตให้ชาวซาอุฯเดินทางมาไทยที่ 100,000- 150,000 คน/ปี เริ่มตั้งแต่ มิ.ย. 65)
ทั้งนี้คาดว่าค่าใช้จ่ายของนักท่องเที่ยวจะอยู่ที่ 50,000 บาท/คน และ 80% ของค่าใช้จ่ายเป็นค่ารักษาพยาบาล โดย 70% ของนักท่องเที่ยวเข้ามารักษาพยาบาล ซึ่งอิงตามสัดส่วนรายได้ผู้ป่วยต่างชาติ จึงคาดว่านักท่องเที่ยวซาอุฯ จะเข้ารับการรักษาที่ BDMS ราว 35% จะเพิ่มกำไรสุทธิให้ BDMS ที่ 156 ล้านบาท เป็น upside ต่อประมาณการปี 66 ที่ 1% อย่างไรก็ตาม ยังไม่ได้รวมรายได้จากผู้ป่วยซาอุในประมาณการปี 66
นอกจากนั้นยังคงกำไรสุทธิปี 65 ที่ 12,711 ล้านบาท เติบโต 60% เมื่อเทียบจากปีก่อน และปี 66 ที่ 13,052 ล้านบาท เติบโต 3% เมื่อเทียบจากปีก่อน โดยยังมี upside จากการตรวจ RT-PCR ให้กับชาวจีน
 